News Update: วัด 5 ชีพจรเศรษฐกิจจีน พบสัญญาณเศรษฐกิจชะลอตัว นักวิเคราะห์คาด GDP Q4 ขยายแค่ 3.6% หนุนธนาคารกลางจีนลดดอกเบี้ย - FINNOMENA
นักวิเคราะห์คาด GDP ไตรมาส 4 ของจีนที่จะรายงานในวันจันทร์หน้า (17 ม.ค.) จะเป็นการเติบโตที่อ่อนแอที่สุดในรอบกว่าหนึ่งปี และอาจเป็นแรงหนุนสำคัญให้ธนาคารกลางจีนปรับลดอัตราดอกเบี้ย
14 ม.ค. 2565

นักวิเคราะห์คาด GDP ไตรมาส 4 ของจีนที่จะรายงานในวันจันทร์หน้า (17 ม.ค.) จะเป็นการเติบโตที่อ่อนแอที่สุดในรอบกว่าหนึ่งปี และอาจเป็นแรงหนุนสำคัญให้ธนาคารกลางจีนปรับลดอัตราดอกเบี้ย
ผลสำรวจคาดว่า GDP ของจีนในไตรมาส 4 จะขยายตัวอยู่ที่เพียง 3.6% ซึ่งเป็นอัตราการเติบโตที่ช้าที่สุดนับตั้งแต่ไตรมาส 2/2020 และคาดว่าตัวเลขการผลิตภาคอุตสาหกรรม ยอดค้าปลีก และการลงทุนในสินทรัพย์ถาวรของเดือน ธ.ค. ที่รายงานในวันเดียวกันจะปรับตัวลงด้วยเช่นกัน
แนวโน้มการเติบโตทางเศรษฐกิจที่ชะลอตัวลงจากการตกต่ำของตลาดอสังหาฯ และการแพร่ระบาดของโควิด-19 ทำให้ความสนใจของตลาดมุ่งไปที่การปรับลดอัตราดอกเบี้ยของธนาคารกลาง เพราะในปีนี้ผู้กำหนดนโยบายจีนกำลังให้ความสำคัญต่อการรักษาเสถียรภาพทางเศรษฐกิจ
🇨🇳 5 ชีพจรเศรษฐกิจ ตัวเลขสำคัญของจีนที่ต้องจับตาในสัปดาห์หน้า
1. วิกฤตอสังหาฯ นักเศรษฐศาสตร์คาดว่าการเติบโตของการลงทุนด้านอสังหาฯ ปี 2021 จะลดลงเหลือ 5.2% ซึ่งเป็นอัตราการเติบโตที่ช้าที่สุดนับตั้งแต่ปี 2015 โดยทั้งการลงทุนด้านอสังหาและโครงสร้างพื้นฐานที่ชะลอตัวลงอาจทำให้การเติบโตของการลงทุนในสินทรัพย์ถาวรในปี 2020 ลดลงเหลือ 4.8%
2. การบริโภค ตัวเลขการใช้จ่ายของผู้บริโภคในจีนยังไม่ฟื้นตัวสู่ระดับก่อนเกิดการแพร่ระบาด ขณะที่การแพร่ระบาดของโอมิครอนช่วงปลายปีที่แล้วยิ่งทำให้ประชาชนลดการใช้จ่ายลง โดยนักเศรษฐศาสตร์คาดว่าการเติบโตของยอดค้าปลีกในเดือน ธ.ค. จะชะลอตัวลง 3.8% จากปีก่อนหน้า
3. ตลาดแรงงาน จีนบรรลุเป้าหมายปี 2021 ในการเพิ่มการจ้างงานในเมืองมากกว่า 11 ล้านตำแหน่ง โดยอัตราว่างงานของจีนในเดือน ธ.ค. ยังคงไม่เปลี่ยนแปลงที่ 5% แต่มีข้อสังเกตว่าตัวเลขที่แท้จริงนั้นแย่กว่าตัวเลขที่ประกาศ เพราะตัวเลขดังกล่าวไม่ได้นับรวมแรงงานข้ามชาติที่ออกจากเมืองหรือผู้ที่ออกจากงานโดยไม่สมัครใจ
4. เด็กเกิดใหม่ มีสัญญาณบ่งชี้ว่าจำนวนประชากรในปี 2021 อาจหดตัวลง เนื่องจากมีการเสียชีวิตมากกว่าการเกิดเป็นครั้งแรก ก่อนหน้านี้ อัตราการเกิดในปี 2020 ยังแตะระดับต่ำสุดเป็นประวัติการณ์โดยมีจำนวนการเกิดลดลงเหลือเพียง 12 ล้านคน
5. อัตราดอกเบี้ย ตลาดกำลังจับตาว่า ธนาคารกลางจีนจะประกาศลดอัตราดอกเบี้ยในวันจันทร์หน้า (17 ม.ค.) ก่อนการรายงานตัวเลข GDP หรือไม่ ซึ่งนักเศรษฐศาสตร์ส่วนใหญ่ยังมองว่าอัตราดอกเบี้ยเงินกู้ระยะกลาง 1 ปี จะยังคงไม่เปลี่ยนแปลงที่ 2.95%
อ้างอิง: https://www.bloomberg.com/news/articles/2022-01-13/china-gdp-growth-to-slow-boosting-case-for-rate-cut?srnd=premium-asia&sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
เศรษฐกิจจีน
เศรษฐกิจจีนชะลอตัว
แบงก์ชาติจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA